ประกาศแก้ไขเพิ่มเติมการใช้กฎอัยการศึก
ประกาศแก้ไขเพิ่มเติมการใช้กฎอัยการศึก 
ประกาศแก้ไขเพิ่มเติมการใช้กฎอัยการศึก[๑]
 

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔ สิงหาคม พุทธศักราช ๒๔๘๐
และวันที่ ๑๖ ธันวาคม พุทธศักราช ๒๔๘๔)
อาทิตย์ทิพอาภา
ปรีดี พนมยงศ์

ด้วยทรงพระราชดำริว่า
ตามที่ประกาศให้ใช้กฎอัยการศึกทั่วราชอาณาจักร เพื่อรักษาความเรียบร้อยของประชาชนไว้แล้วนั้น
บัดนี้ได้พิจารณาเห็นว่า ในเรื่องอำนาจศาลนั้นสมควรให้ศาลพลเรือนได้แบ่งเบาภาระไปจากศาลทหารได้

คณะผู้สำเร็จราชการแทนพระองค์
ในพระปรมาภิไธยสมเด็จพระเจ้าอยู่หัว อาศัยอำนาจตามความในมาตรา ๕๓
ของรัฐธรรมนูญแห่งราชอาณาจักรไทย และมาตรา ๒ ของกฎอัยการศึก
ซึ่งได้แก้ไขเพิ่มเติมโดยพระราชกำหนดแก้ไขเพิ่มเติมกฎอัยการศึก พ.ศ. ๒๔๕๗ พุทธศักราช
๒๔๘๕ จึงมีพระบรมราชโองการโปรดเกล้าฯ ให้ประกาศขึ้นไว้ ดังต่อไปนี้

ข้อ ๑ ในจังหวัดใดหรือเขตท้องที่ใดที่ผู้บัญชาการทหารสูงสุดประกาศกำหนดไว้
ให้ใช้มาตรา ๗ แห่งกฎอัยการศึก พ.ศ. ๒๔๕๗ บังคับภายในเงื่อนไขดังนี้
ให้ศาลพลเรือนในจังหวัดหรือเขตท้องที่นั้นมีอำนาจพิจารณาพิพากษาคดีอาญาได้อย่างปกติ
เว้นแต่คดีความผิดประทุษร้ายต่อพระเจ้าอยู่หัว นายกรัฐมนตรี และพระราชอาณาจักร
ตามที่บัญญัติไว้ในกฎหมายลักษณะอาญา แต่มาตรา ๙๗ ถึงมาตรา ๑๑๕ หรือคดีอาญาที่ผู้บัญชาการทหารสูงสุดพิจารณาเห็นสมควรที่จะให้ศาลทหารพิจารณาพิพากษาก็ให้ศาลทหารคงเป็นผู้พิจารณาพิพากษาคดีดังกล่าวนั้น

ข้อ ๒ เมื่อได้มีประกาศของผู้บัญชาการทหารสูงสุดตามความในข้อ
๑ แล้ว คดีที่ยังคงค้างพิจารณาอยู่ที่ศาลทหารก่อนวันประกาศนั้น
ให้ศาลทหารคงมีอำนาจพิจารณาพิพากษาต่อไป

ทั้งนี้ แต่บัดนี้เป็นต้นไป

ประกาศ ณ วันที่ ๒๔ เมษายน
พุทธศักราช ๒๔๘๕ เป็นปีที่ ๙ ในรัชกาลปัจจุบัน


ผู้รับสนองพระบรมราชโองการ
จอมพล ป.
พิบูลสงคราม
นายกรัฐมนตรี
































สุกัญญา/ผู้จัดทำ
๘
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๕๙/ตอนที่ ๒๙/หน้า
๙๕๑/๒๘ เมษายน ๒๔๘๕